<classify> Rais Jakaya Kikwete atakuwa mgeni rasmi katika Tamasha la kuombea amani katika Uwanja wa Taifa, jijini Dar es Salaam Jumapili ya Oktoba 4, mwaka huu. Amekubali mwaliko wetu na sisi tunamshukuru sana kwa kuitikia mwito wa kujumuika na Watanzania kuimba kwa ajili ya amani ya nchi yetu, alisema Msama.Msama ambaye ni Mkurugenzi wa Kampuni ya Msama Promotions ya Dar es Salaam, alisema maandalizi ya tamasha hilo la amani litakalopambwa na muziki wa Injili yanaendelea vizuri na wasanii kutoka nje ya nchi ambao watashiriki tamasha hilo wanatarajiwa kutua kuanzia leo.Miongoni mwao ni mwimbaji mahiri wa Injili kutoka Afrika Kusini, Sipho Makhabane aliyekubali kushiriki kwa sababu anawapenda Watanzania, na Tanzania na Afrika Kusini zina historia nzuri sana katika mambo ya ukombozi.Baadhi ya nyimbo zake ni Moya Wami, Indonga, Akukhalwa, OverOver, Nguyzolo, Yizwa Nkosiseju, Hlalanami Nkosi Jesu, Yekintokozo, Injabulo, Hlalanami Jesu, Makadunyiswe, Vuka Mphemlo, Mphefumlo na Moya Wami.Tayari msanii mwingine wa Afrika Kusini, Sohly Mahlangu amethibitisha kushiriki katika tamasha hilo la aina yake, ambapo wasanii wengine wa nje waliothibitisha ni Sarah K wa Kenya, Ephraim Sekeleti wa Zambia na Solomon Mukubwa raia wa Jamhuri ya Kidemokrasia ya Congo DRC anayeishi Kenya.Baadhi ya wasanii wa Tanzania watakaoshiriki ni Rose Muhando, Upendo Nkone, John Lissu, Upendo Kilahiro, Kwaya ya St. Andrew ya Dodoma, Kwaya ya Uinjilisti Kijitonyama na Boniface Mwaitege.Baada ya tamasha hilo kufanyika Dar es Salaam, litakwenda katika mikoa mingine 10 ya Tanzania Bara ambayo ni Iringa, Mwanza, Morogoro, Dodoma, Singida, Mbeya, Shinyanga na Tabora.Msama alisema itikadi za vyama vya siasa ni nyingi, hivyo lazima umoja uwepo ili kuzungumzia suala hilo ambalo mataifa mbalimbali duniani hawana amani hasa katika vipindi vya uchaguzi. Aliwataka watu kuweka tofauti zao pembeni na kumkimbilia Mungu atupitishe kwa amani katika kipindi cha Uchaguzi Mkuu utakaofanyika Oktoba 25, mwaka huu.  <topic>: MICHEZO 